Rød Aalborg i oprør: Socialdemokratiets formand snobber nedad og snyder på vægten, når det gælder fortællingen om hendes barndom, lyder det fra lokale

Mette Frederiksen sælger sin barndommens gade som et socialt belastet område.

Men i virkeligheden boede Socialdemokratiets formand det meste af sin barndom i en murermestervilla i et parcelhuskvarter, hvor livet var langt mere rosenrødt. Det forklarer en række beboere fra området til Ekstra Bladet.

– Hun snobber lidt ned ad og gør sig mere socialdemokratisk, siger Niels Hellerup på 78 år, der har undervist Mette Frederiksen i historie på gymnasiet.

Samme vurdering lyder fra Jørgen Larsen Møller, der er vokset op i kvarteret og bor der i dag.

– Hun prøver at tegne et billede af en arbejderpige, men hun pynter sig med lånte fjer, fortæller han.

Barndommens gade

Ekstra Bladet har mødt aalborgenserne på Grønlands Torv, hvor Frederiksens fortælling tager sit udspring.

– Det her er min barndommens gade, sagde Mette Frederiksen under et indslag på TV2 Nord, mens hun slog ud med armene på Grønlands Torv, der ligger lige ved det højhus, som var kendt for husspektakler og selvmord, dengang hun var barn.

Mette Frederiksens tv-besøg i ’barndommens gade’ faldt sammen med hendes udmelding om, at hun fremover stiller op til Folketinget i Aalborg Øst.

Se hele indslaget fra TV2 Nord her: (Artiklen fortsætter under klippet)

Derfor blev jeg socialdemokrat

Det socialt belastede område med boligblokke er en del af Grønlandskvarteret, som også dækker et stort område med parcelhuse.

Og det var i området med ligusterhække, carporte og legende børn på vejen, hvor Mette Frederiksen boede det meste af barndommen.

Det sagde den socialdemokratiske formand dog intet om, da hun skiftede valgkreds og lancerede, at hun ’vender hjem til Aalborg’.

– Grønlandskvarteret, da jeg var barn i 80’erne, var et kvarter, hvor mange havde det svært. Der var arbejdsløshed og nogle ret tunge sociale problemer. Jeg blev socialdemokrat, fordi jeg syntes, det var uretfærdigt, sagde Mette Frederiksen i indslaget på TV2 Nord 12. marts.

Artiklen fortsætter under grafikken

Grafikken er fjernet på grund af opdateringer på sitet.

Gik på en anden skole

De fleste af børnene fra det socialt belastede område gik på Seminarieskolen, som ligger i selvsamme område. Mette Frederiksen gik på Byplanvejens skole.

Da Mette Frederiksen lancerede sit kredsskifte på Facebook, poserede hun foran boligblokke på Peter Freuchens Vej i det belastede område.

Igen viste Mette Frederiksen ikke det parcelhuskvarter, hvor hun reelt voksede op. I stedet fokuserede den socialdemokratiske formand på de hårde kår i kvarteret.

’Jeg fik vakt mit socialpolitiske hjerte, da jeg så mennesker omkring mig, der ikke fik de muligheder, vi alle har ret til at få’ skrev Mette Frederiksen på Facebook.

Aalborgensere kalder Mettes tv-fup

Kirsten Larsen. Foto: René Schütze

Kirsten Larsen, 66 år, har boet i højhuset 1976-1983 og på Thulevej frem til 1999.

– Mette Frederiksen boede sgu ikke her. Hun boede i noget helt andet, men når hun siger det, så er det nok for at skaffe stemmer.

– Vi kendte ikke Mette Frederiksen dengang, og mange børn fra villakvarteret måtte ikke lege med dem fra højhuset.

Niels Hellerup. Foto: René Schütze

Niels Hellerup, 78 år, flyttede til området i 1968. Underviste Mette Frederiksen i historie på Aalborghus Gymnasium.

– Man kan da undre sig over, hvorfor hun ikke stiller sig foran barndomshjemmet, som kun er 500 meter væk.

– Hun burde stå på villavejen, men hun prøver nok at fortælle potentielle vælgere, at hun kommer fra et socialt belastet område.

Joan Thorsen. Foto: René Schütze

Joan Thorsen, 67 år, flyttede til kvarteret i 1977.

– Det her er ikke barndommens gade for Mette Frederiksen. Der er milevidt imellem at bo i villakvarteret og bo i nærheden af Grønlands Torvet

– Jeg ved ikke, hvorfor hun kalder det barndommens gade her, men måske prøver hun at gøre sig mere socialdemokratisk.

Jørgen Larsen Møller. Foto: René Schütze

Jørgen Larsen Møller, 62 år, vokset op i kvarteret og bor der i dag. Har været medlem af Dansk Folkeparti, men er ikke politisk aktiv i dag.

– Det er ikke hendes barndommens gade. Det kan godt være, at det er hendes barndomskvarter, men det har intet med hinanden at gøre. Det var to forskellige liv.

– Hun kommer fra noget, der er finere, end der hvor hun står og siger barndommens gade. Der var meget stor forskel dengang.